Kos aan Solidariteit-lede wat swaarkry weens voortslepende mynstakingKospakkies wat uitgedeel gaan word. Foto’s: Reint Dykema Solidariteit Helpende Hand sal Donderdag tydens ’n uitreikaksie in Mooinooi, Noordwes, kos aan Solidariteit-lede uitdeel. Die organisasie het die platinumgordel tot ŉ gedeeltelike rampgebied verklaar vanweë die staking wat drie maande gelede by platinummyne begin het. Die rampgebied sluit onder meer die dorpe Rustenburg, Brits en Mooinooi in. Solidariteit-lede sal ook die jongste inligting oor die stand van die staking en onderhandelinge ontvang, terwyl Helpende Hand sy tienpunt-aksieplan sal aankondig om aan lede optimale bystand te bied. Elke gesin sal ’n 24 kg-kospakkie en ander vars produkte ontvang en die geleentheid gebied word om vertroulik toegang tot emosionele- en skuldberading te kry. “Inwoners van Rustenburg, Brits en Mooinooi is op hul knieë gedwing deur die finansiële gevolge van die voortslepende staking by myne in die platinumgordel,” het Danie Brink, uitvoerende direkteur van Helpende Hand, gesê. “’n Toonbeeld van die dringende nood is skole in die gebied wat hul bestaande voedingskemas drasties moes uitbrei, ’n hoërskoolseun wat tydens ’n rugbyoefening flou geval het nadat hy dae laas geëet het en ’n mynwerker wat selfmoord gepleeg het weens die finansiële druk.” Solidariteit se lede staak nie, maar duisende gesinne ervaar nogtans ernstige finansiële nood aangesien beide werknemers en kontrakteurs sedert die begin van die staking min of geen inkomste verdien nie. ŉ Rampfonds waartoe Helpende Hand reeds R100 000 bygedra het, is gestig om Solidariteit se lede by te staan.